Гушхуэныгъэ яхэлъу къохъу
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и «Амикс» щIалэгъуалэ уэрэджыIакIуэ гупыр зымыцIыху куэд ису къыщIэкIынкъым ди республикэм. ЯгъэзащIэ дэтхэнэ уэрэдри теплъэгъуэ дахэу уи нэгу къыщIэзыгъэувэф а ансамблым зэфIэкIышхуэ бгъэдэлъщ. Балигъ гупым я щапхъэм тету къотэдж «Амикс»-м и «Амикс цIыкIу» («Амиксик») сабий ансамблри.
Илъэситху фIэкIа зи мыныбжь сабийхэм утыкур ягъэбжьыфIэу, гупыр ягъэгупу щыплъагъукIэ, ущымыгуфIыкIынкIэ Iэмал иIэкъым. ЕкIуу къафэу, уэрэдхэр дахэу жаIэу, ябгъэдэлъ зэфIэкIым игъэгушхуэжу ахэр зыгъасэхэм фIыщIэ ин яхуэфащэу къызолъытэ. Гупым и унафэщI нэхъыщхьэр Къул Амирщ. Абы и дэIэпыкъуэгъухэщ и щхьэгъусэ Къул Ланэрэ абыхэм я хъыджэбз пажэ Даянэрэ. ГъащIэм Iэпэгъу зэрыщызэхуэхъуам хуэдэ дыдэу, унагъуэм и нэхъыжьхэр я щапхъэу, абы ис псори лэжьыгъэкIи зэдоIэпыкъу. Уеблэмэ унагъуэм илъ зэхущытыкIэ дахэр Къулхэ хьэлэмэту хапщэф я гъэсэнхэми. Амир сабийхэм я адэ пэлъытэщ, фIэлIыкIыныгъэшхуэ сабийхэм къыхуаIэщ, фIыуэ ялъагъу, и ущием цIыкIухэр щIэтщ. Ланэ цIыкIухэм я анэ пэлъытэщ. Бзылъхугъэ Iэщабэ-Iущабэм, щэныфIэм цIыкIухэм лъагъуныгъэшхуэ ябгъэделъхьэ, абыхэм я зэчийр наIуэ къэщIынымкIэ лэжьыгъэшхуэ ядрегъэкIуэкI. Я хъыджэбз пажэ Даяни зэрылъэкIкIэ и адэ-анэм ядоIэпыкъу, ныбжьышхуэ имыIэми, зэфIэкIышхуэ къыкъуэкIащи, и адэ-анэм якъуэувауэ сэбэп яхуохъу.
Къулхэ я унагъуэм ди бынхэм драгъэкIуэкI лэжьыгъэшхуэм дыщIегъу Тэмазэ Лиуан. Ар сабийхэм актёр зэфIэкI яхэлъхьэным йогугъу. Аращ зи фIыгъэр цIыкIухэр нэфIэгуфIэу, щIыкIафIэу утыкум зэритыр. Сабийхэр дахэу къэфэнымкIэ гупым ядолажьэ Думэн Марианнэ. Думай Iэсият сабийхэр уэрэд жыIэкIэм хуегъасэ. А пщащэхэм я теплъэ дахэхэмрэ я макъ жьгъырухэмрэ я нэIэ щIэт цIыкIухэми ядыболъагъу.
КъБР-м щэнхабзэмкIэ щIыхь зиIэ и лэжьакIуэ Къул Амири, КъБР-м щIыхь зиIэ и артисткэ Къул Лани, ди бынхэм ядэлажьэ адрейхэми фIыщIэ ин яхудощI зэфIах лэжьыгъэ купщIафIэхэм папщIэ. Я ехъулIэныгъэхэм Тхьэм къахупищэ, гуфIэгъуэ, насып, дэрэжэгъуэ, узыншагъэ куэду яIэну ди гуапэщ. Абыхэм я нэIэм щIэту, гушхуэныгъэ я нэгум къищу къэхъу ди щIэблэми лъэпкъыр зыгъэгуфIэн цIыху къахэкIыну Тхьэм жиIэ!
ЛЫХЬ Раисэ,
КъБКъУ-м и студенткэ.
